घाटशिला. सुवर्णरेखा नहर निर्माण में लगी ठेका कंपनी हरिवंश कंस्ट्रक्शन- एसएसकेसी के सुपरवाइजर वेंकट रेड्डी की हत्याकांड के आरोपी रमेश महाली उर्फ भुचुंग (25) ने मंगलवार की देर रात घाटशिला थाना हाजत में आत्महत्या कर ली। उसने कंबल को फाड़कर फांसी का फंदा बनाया और झूल गया।
रमेश श्यामसुंदरपुर थाना क्षेत्र के वेतना (डाहीसाई महालीपाड़ा) निवासी मंगल महाली का पुत्र था। उस पर नक्सली फोगड़ा मुंडा के साथ मिलकर ठेका कंपनी के साइट इंचार्ज वेंकट रेडडी की पत्थर से कूचकर हत्या करने का आरोप था। मामले में पुलिस ने जयराम मुंडा को भी गिरफ्तार किया था।
सूचना पाकर एसएसपी अनूप टी मैथ्यू, ग्रामीण एसपी शैलेन्द्र सिन्हा सहित पुलिस अधिकारी थाना पहुंचे। मृतक के परिजनों को जानकारी दी गई। एमजीएम जमशेदपुर में पोस्टमार्टम कराने के शव को परिजनों को सौंप दिया गया।
आज होनी थी पेशी
एसएसपी अनूप टी मैथ्यू ने बुधवार की शाम मऊभंडार एसडीपीओ कार्यालय में पत्रकारों को बताया कि रमेश महाली को सुरक्षा के दृष्टिकोण से आरोपी को श्यामसुंदरपुर की बजाय घाटशिला थाना हाजत में रखा गया था। बुधवार को घाटशिला कोर्ट में पेशी के बाद आरोपी को जेल भेजना था।
जांच कराएंगे
मेरे बड़े भाई रमेश ने घाटशिला थाना के हाजत में आत्महत्या कर ली। पुलिस ने भाई को सोमवार की रात गिरफ्तार किया था। इस मामले की उच्चस्तरीय जांच होनी चाहिए।
- शंभु महाली, मृतक के भाई
awa_Deva hin_Deva hin_Deva hin_Deva hin_Deva hin_Deva hin_Deva hin_Deva